CELEX: 52016DP0124
Language: el
Date: 2016-04-14 00:00:00
Title: Απόφαση του Ευρωπαϊκού Κοινοβουλίου περί μη διατύπωσης αντίρρησης σχετικά με τον κατ’ εξουσιοδότηση κανονισμό της Επιτροπής, της 5ης Aπριλίου 2016, για τη διόρθωση του κατ’ εξουσιοδότηση κανονισμού (ΕΕ) 2015/2446, για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα (C(2016)01934 — 2016/2639(DEA))

15.2.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 58/250
            
         P8_TA(2016)0124
   Απόφαση περί μη διατύπωσης αντίρρησης σε κατ’ εξουσιοδότηση πράξη: λεπτομερείς κανόνες σχετικοί με ορισμένες από τις διατάξεις του ενωσιακού τελωνειακού κώδικα
   Απόφαση του Ευρωπαϊκού Κοινοβουλίου περί μη διατύπωσης αντίρρησης σχετικά με τον κατ’ εξουσιοδότηση κανονισμό της Επιτροπής, της 5ης Aπριλίου 2016, για τη διόρθωση του κατ’ εξουσιοδότηση κανονισμού (ΕΕ) 2015/2446, για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα (C(2016)01934 — 2016/2639(DEA))
   (2018/C 058/39)
   
      Το Ευρωπαϊκό Κοινοβούλιο,
   
               —
            
            
               έχοντας υπόψη τον κατ’ εξουσιοδότηση κανονισμό της Επιτροπής (C(2016)01934),
            
         
               —
            
            
               έχοντας υπόψη την με ημερομηνία 11 Μαρτίου 2016 επιστολή της Επιτροπής, διά της οποίας του ζητείται να δηλώσει ότι δεν θα διατυπώσει αντίρρηση σχετικά με τον κατ’ εξουσιοδότηση κανονισμό,
            
         
               —
            
            
               έχοντας υπόψη την με ημερομηνία 7 Απριλίου 2016 επιστολή της Επιτροπής Εσωτερικής Αγοράς και Προστασίας των Καταναλωτών προς τον Πρόεδρο της Διάσκεψης των Προέδρων των Επιτροπών,
            
         
               —
            
            
               έχοντας υπόψη το άρθρο 290 της Συνθήκης για τη λειτουργία της Ευρωπαϊκής Ένωσης,
            
         
               —
            
            
               έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, σχετικά με τη σύσταση του ενωσιακού τελωνειακού κώδικα (1), και ιδίως το άρθρο 160 και το άρθρο 284 παράγραφος 5,
            
         
               —
            
            
               έχοντας υπόψη τη σύσταση απόφασης της Επιτροπής Εσωτερικής Αγοράς και Προστασίας των Καταναλωτών,
            
         
               —
            
            
               έχοντας υπόψη το άρθρο 105 παράγραφος 6 του Κανονισμού του,
            
         
               —
            
            
               έχοντας υπόψη ότι δεν διατυπώθηκαν αντιρρήσεις κατά τη διάρκεια της περιόδου που ορίζεται στο άρθρο 105 παράγραφος 6 τρίτη και τέταρτη περίπτωση του Κανονισμού του, η οποία έληξε στις 13 Απριλίου 2016,
            
         
               Α.
            
            
               έχοντας υπόψη ότι μετά τη δημοσίευση του κατ' εξουσιοδότηση κανονισμού (ΕΕ) 2015/2446 (2) εντοπίστηκαν δύο σφάλματα·
            
         
               Β.
            
            
               έχοντας υπόψη ότι το πρώτο σφάλμα αφορά το τεκμήριο της τελωνειακής διασάφησης που προβλέπεται στο άρθρο 139 του κατ’ εξουσιοδότηση κανονισμού (ΕΕ) 2015/2446 για μερικά από τα είδη των προϊόντων που αναφέρονται στο άρθρο 136 παράγραφος 1 του εν λόγω κατ’ εξουσιοδότηση κανονισμού· λαμβάνοντας υπόψη ότι επειδή η σειρά των προϊόντων που αναφέρονται στο άρθρο 136 του κατ’ εξουσιοδότηση κανονισμού (ΕΕ) 2015/2446 τροποποιήθηκε κατά την τελική αναθεώρηση του εν λόγω κατ’ εξουσιοδότηση κανονισμού πριν από την έκδοσή του, αλλά, εκ παραδρομής, οι αναφορές σε αυτά τα προϊόντα στο άρθρο 139 του εν λόγω κατ’ εξουσιοδότηση κανονισμού δεν επικαιροποιήθηκαν, οι εν λόγω αναφορές, θα πρέπει, ως εκ τούτου, να διορθωθούν·
            
         
               Γ.
            
            
               λαμβάνοντας υπόψη ότι το δεύτερο σφάλμα αφορά το άρθρο 141 παράγραφος 1 του κατ’ εξουσιοδότηση κανονισμού (ΕΕ) 2015/2446· λαμβάνοντας υπόψη ότι το ισχύον σήμερα άρθρο 233 παράγραφος 1 στοιχείο β) του κανονισμού (ΕΟΚ) αριθ. 2454/93 της Επιτροπής (3), που προβλέπει τη δυνατότητα, σε μια σειρά από περιορισμένες και πολύ συγκεκριμένες περιπτώσεις, να θεωρείται η διέλευση των συνόρων ως δήλωση προσωρινής εισαγωγής, εξαγωγής ή επανεξαγωγής, εκ παραδρομής, δεν περιελήφθη στον κατ’ εξουσιοδότηση κανονισμό (ΕΕ) 2015/2446 και, ως εκ τούτου, δεν υπάρχει δυνατότητα δήλωσης ορισμένων αγαθών με μοναδική πράξη τη διέλευση των συνόρων της επικράτειας της τελωνειακής ένωσης, το άρθρο 141 παράγραφος 1 του κατ’ εξουσιοδότηση κανονισμού (ΕΕ) 2015/2446 θα πρέπει, συνεπώς, να διορθωθεί·
            
         
               Δ.
            
            
               λαμβάνοντας υπόψη ότι τα δύο αυτά σφάλματα θα επηρεάσουν τις εμπορικές ροές και θα έχουν πολύ αρνητικές επιπτώσεις στις τελωνειακές αρχές και στις εμπορικές επιχειρήσεις, αν δεν αποκατασταθούν πριν από την 1η Μαΐου 2016, όταν θα αρχίσουν να εφαρμόζονται οι σχετικές διατάξεις του κανονισμού (ΕΕ) αριθ. 952/2013·
            
         
               Ε.
            
            
               λαμβάνοντας υπόψη ότι ο κατ’ εξουσιοδότηση κανονισμός μπορεί να τεθεί σε ισχύ μόνο στο τέλος της περιόδου ελέγχου του Ευρωπαϊκού Κοινοβουλίου και του Συμβουλίου, εφόσον δεν έχει διατυπωθεί αντίρρηση είτε από το Κοινοβούλιο ή το Συμβούλιο ή εάν, πριν από τη λήξη της προθεσμίας αυτής, τόσο το Κοινοβούλιο όσο και το Συμβούλιο έχουν ενημερώσει την Επιτροπή ότι δεν θα προβάλουν αντιρρήσεις· λαμβάνοντας υπόψη ότι η περίοδος ελέγχου έχει οριστεί σύμφωνα με το άρθρο 284 παράγραφος 5 του κανονισμού (ΕΕ) αριθ. 952/2013, σε δύο μήνες από την ημερομηνία της κοινοποίησης, δηλαδή έως τις 5 Ιουνίου 2016, και μπορεί να παραταθεί για άλλους δύο μήνες·
            
         
               ΣΤ.
            
            
               λαμβάνοντας υπόψη ότι, ωστόσο, για λόγους επείγουσας ανάγκης, η Επιτροπή ζήτησε στις 11 Μαρτίου 2016, την έγκαιρη επικύρωση του κατ’ εξουσιοδότηση κανονισμού πριν από την 1η Μαΐου 2016 από το Kοινοβούλιο·
            
         
            
               1.
            
            
               δηλώνει ότι δεν διατυπώνει αντίρρηση σχετικά με τον κατ’ εξουσιοδότηση κανονισμό·
            
         
            
               2.
            
            
               αναθέτει στον Πρόεδρό του να διαβιβάσει την παρούσα απόφαση στο Συμβούλιο και στην Επιτροπή.
            
         
      (1)  ΕΕ L 269 της 10.10.2013, σ. 1.
   
      (2)  Κατ’ εξουσιοδότηση κανονισμός (ΕΕ) 2015/2446 της Επιτροπής, της 28ης Ιουλίου 2015, για τη συμπλήρωση του κανονισμού (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, όσον αφορά λεπτομερείς κανόνες σχετικούς με ορισμένες από τις διατάξεις του ενωσιακού τελωνειακού κώδικα (ΕΕ L 343 της 29.12.2015, σ. 1).
   
      (3)  Κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου για τη θέσπιση του κοινοτικού τελωνειακού κώδικα (ΕΕ L 253 της 11.10.1993, σ. 1).